相和歌辭 飲馬長城窟行
作者：太宗皇帝
朝代：唐

paragraphs: 塞外悲風切，交河冰已結。
瀚海百重波，陰山千里雪。
迥戍危烽火，層巒引高節。
悠悠卷斾旌，飲馬出長城。
寒沙連騎迹，朔吹斷邊聲。
胡塵清玉塞，羌笛韻金鉦。
絕寞干戈戢，車徒振原隰。
都尉反龍堆，將軍旋馬邑。
揚麾氛霧靜，紀石功名立。
荒裔一戎衣，雲臺凱歌入。